# Braille-neuvottelukunnan toimintakertomus 2022

## Braille-neuvottelukunta 1.5.2018–30.4.2022 ja 1.5.2022­–31.12.2022

Puheenjohtaja:

Koulutussuunnittelija Eeva-Liisa Koskinen, NKL.

Jäsenet:

Oppimateriaalisuunnittelija Lauri Kannas, Celia

Erityisasiantuntija Riitta Korhonen, Kotus  
Filosofian maisteri Teemu Kuusisto   
Ohjaava opettaja Tuija Piili-Jokinen, Valteri, Onerva

Erityisasiantuntija Antti Raike, Aalto yliopisto  
Ammatillinen erityisopettaja Maria von Rutenberg, Ammattiopisto Live

Asiantuntijajäsenet:

Oppimateriaalisuunnittelija Essi Aura, Celia

Pistekirjoitusvastaava Tessa Bamberg, FSS

Sihteeri: suunnittelija Marjo Kauttonen, Celia.

## Toimintavuosi 2022

Vuosi 2022 jakautui kahteen jaksoon. Alkuvuosi käsitti edellisen nelivuotiskauden neljä viimeistä kuukautta. Opetus- ja kulttuuriministeriö nimitti uuden neuvottelukunnan ajalle 1.5.-31.12.2022. Samat henkilöt jatkoivat myös tämän lyhyen jatkokauden. Poikkeuksellisen lyhyt toimikausi johtui lakiuudistuksesta. Toimintavuoden aikana seurattiin lakiuudistuksen etenemistä ja osallistuttiin mm. neuvottelukunnan uuden logon eri vaihtoehtojen kommentointiin.

Laki Saavutettavuuskirjasto Celiasta tuli voimaan 1.1.2023 ja silloin alkoi myös Celian nimittämän Pistekirjoituksen neuvottelukunnan toimikausi. Merkittävin muutos neuvottelukunnan toimintaan lienee se, että neuvottelukunta ei jatkossa ota kantaa äänikirjoihin tai niihin liittyvään asiantuntijatyöhön vaan keskittyy piste- ja taktiiliaineistoihin.

Braille-neuvottelukunta kokoontui vuoden 2022 aikana viisi kertaa, joista jatkokauden aikana kolme kertaa. Kokoukset pidettiin Teamsissa.

## Muu toiminta

Pistekirjoitus.fi-sivuston sisältö on valmis. Ulkoasua elävöittäviä kuvia on myös lisätty. Päivitystarve on jatkuvaa. Lakiuudistuksenkin vuoksi sivustolle pitää tehdä joitakin pieniä korjauksia. Päivitys jää uuden neuvottelukunnan vastuulle.

Neuvottelukunnan julkaisuja on tilattu yhteensä 157 kappaletta (108 vuonna 2021). Suurin osa tilauksista on ollut aapiskirjoja: Lukemisen iloa ja Alkupiste, yhteensä 97 kpl (96 v. 2021). Pistelukemistoja on tilattu 60 kappaletta (6 v. 2021). Vanhempia Tiede-lehtien koosteita ei ollut tilattu lainkaan. Tiede-koosteet ovat jo yli 10 vuotta vanhoja, joten olisi ehkä syytä harkita, onko niitä tarkoituksenmukaista pitää valikoimassa. Kannattanee myös pohtia, tarvitaanko uutta harvennettua tekstiä, vai riittävätkö vuonna 2019 tehdyt lukemistot ja Celian kirjatarjonta, jossa on myös joitakin harvennetulla tekstillä tuotettuja kirjoja. Julkaisuille on ollut kysyntää, joten niiden tuottaminen ja jakelukanavana toimiminen on tärkeä osa neuvottelukunnan työtä.

Grunderna i punktskrift -oppaan sähköinen versio ilmestyi loppuvuodesta 2022. Alkuperäinen Pistekirjoituksen perusteet -oppaan sähköinen versio julkaistiin Pistekirjoitus.fi-sivustolla syksyllä 2021. Oppaasta on tehty myös pistekirja, joka on lainattavissa Celiasta. Ruotsinkielisen oppaan pisteversio tulee lainattavaksi Celianetista alkuvuodesta 2023.

Pistekirjoitus.fi-sivustolla ollut Matematiikan, fysiikan ja kemian pistemerkinnät -oppaan päivitys on valmistunut.

## Pohjoismainen Braille-neuvottelukuntien kokous

Pohjoismaisten Braille-neuvottelukuntien kokouksen järjestämisestä vastasi Norja. Se toteutettiin hybridikokouksena 20.- 21.10.2022. Kokoukseen osallistuivat Essi Aura, Lauri Kannas, Eeva-Liisa Koskinen, Tuija Piili-Jokinen ja Maria v. Rutenberg. Etäosallistuminen koettiin helpoksi, joskin myös kasvokkain kohtaamista pohjoismaisten kollegojen kesken pidettiin tärkeänä. Kokousten ajoittuminen usein syysloman aikaan ei suosi suomalaisten osallistumista.

Eri maissa työskennellään hyvin samaan tapaan ja haasteetkin ovat samankaltaisia. Siksi yhteinen keskustelu ja tiedon jakaminen on tärkeää. Esityksiä oli kokouksessa edellisiä vuosia vähemmän, mutta tutkimusosuus koettiin mielenkiintoiseksi.